Nr. ................../............................

# REFERAT DE APROBARE

privind

***Lista programelor care se implementează pe bază de contract de delegare încheiat cu unităţile administrativ-teritoriale sau cu subdiviziunile administrativ-teritoriale ale municipiilor***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de Ordin pentru aprobarea Listei programelor care se implementează pe bază de contract de delegare încheiat cu unităţile administrativ-teritoriale sau cu subdiviziunile administrativ-teritoriale ale municipiilor.*

**Baza legală a proiectului de ordin supus aprobării** o constituie prevederile
art. 13^1 alin. (1) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, potrivit cărora ”*(1) Lista programelor/proiectelor, prevăzute la art. 3 alin. (4^1), care se implementează pe bază de contract de delegare încheiat cu unităţile administrativ-teritoriale sau cu subdiviziunile administrativ-teritoriale ale municipiilor se aprobă prin ordin al ministrului autorităţii centrale pentru mediu, cu consultarea structurilor asociative ale administraţiei publice locale*.”

**Rațiunea juridică a** **proiectului de ordin supus aprobării**este determinată de necesitatea asigurării cadrului legal pentru aplicarea prevederilor de la art. 3 alin. (4^1) din Ordonanţa de urgenţă a Guvernului nr. 196/2005, cu modificările şi completările ulterioare, conform cărora ” *(4^1) În exercitarea atribuţiilor de la alin. (3) lit. d), Administraţia Fondului poate colabora cu unităţile administrativ-teritoriale sau cu subdiviziunile administrativ-teritoriale ale municipiilor, prin contracte de delegare multianuale încheiate cu acestea, în vederea derulării în comun a proiectelor şi programelor pentru protecţia mediului care au ca beneficiari finali ai finanţării din Fondul pentru mediu persoane fizice*”.

 **În fapt,** prin proiectul de ordin se propune derularea prin intermediul unităţilor administrativ-teritoriale și/sau a subdiviziunilor administrativ-teritoriale ale municipiilor, în baza contractelor de delegare încheiate cu acestea, a două programe: *Programul privind casarea autovehiculelor uzate* și *Programul privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională.*

Potrivit Ordonanţei de urgenţă a Guvernului nr. 196/2005, astfel cum a fost modificată prin *Ordonanța de urgență a Guvernului nr. 125/2022 pentru modificarea şi completarea Ordonanţei de urgenţă a Guvernului nr. 196/2005 privind Fondul pentru mediu*, contractele de delegare cu unităţile administrativ-teritoriale/subdiviziunile administrativ-teritoriale se încheie de către Administraţia Fondului pentru Mediu (AFM) după aprobarea bugetului de venituri şi cheltuieli anual al AFM. Potrivit art. 13^1 din Ordonanţa de urgenţă a Guvernului nr. 196/2005, cu modificările şi completările ulterioare, în baza contractelor de delegare şi a ordinului ministrului mediului, apelor și pădurilor de aprobare a programelor/ proiectelor care se implementează pe bază de contract de delegare, Administraţia Fondului virează către unităţile administrativ-teritoriale/subdiviziunile administrativ-teritoriale, la o poziţie distinctă de venituri, suma prevăzută în acordul de delegare. Autorităţile publice locale încheie contracte de finanţare multianuală cu beneficiarii persoane fizice, în limita sumelor prevăzute în contractul de delegare.

Pentru motivele invocate, vă rugăm să aprobați emiterea ***Ordinului pentru aprobarea Listei programelor care se implementează pe bază de contract de delegare încheiat cu unităţile administrativ-teritoriale sau cu subdiviziunile administrativ-teritoriale ale municipiilor.***

**PREȘEDINTE,**

**Laurențiu Adrian NECULAESCU**

Șef Serviciu,

Andreea Coman